Juhatus  5.19. EOÜ-d juhib ja esindab ühe- kuni kolmeliikmeline juhatus. Juhatuse liikmed määrab nõukogu kaheks aastaks.  5.20. Kui juhatus on kolmeliikmeline, siis nõukogu nimetab juhatusele esimehe, kes korraldab juhatuse tegevust.  5.21. EOÜ-d võib kõigis õigustoimingutes esindada juhatuse  esimees. Teised juhatuse liikmed võivad EOÜ-d esindada ainult ühiselt.  5.22. Juhatus võib vastu võtta otsuseid, kui selle koosolekul osaleb üle poole juhatuse liikmetest.  5.23. Juhatuse otsused võetakse vastu lihthäälteenamusega.  5.24. Juhatus võib moodustada ja likvideerida ajutisi või alalisi töörühmi ja komisjone ning kinnitada nende kodukorrad. Alalise komisjoni ja töörühma moodustamise või likvideerimise peab kinnitama ka nõukogu.  5.25. Juhatus sõlmib vajadusel EOÜ töötajatega  töölepingud, kirjutab alla volikirjadele, käsutab ühingu vara ja vahendeid vastavalt kehtivale seadusandlusele ja käesolevas põhikirjas sätestatule.  5.26. Juhatuse liikmed vastutavad seaduse või põhikirja nõuete rikkumise, samuti oma kohustuste täitmata jätmise või mittenõuetekohase täitmisega EOÜ-le süüliselt tekitatud kahju eest solidaarselt.